ИугъащIэ ди бзылъхугъэхэм!
ЦIыхубзхэм я дунейпсо махуэм теухуа гуфIэгъуэ концерт дыгъуасэ Налшык щызэхэтащ.
Епэрымэ гуакIуэкIэ, гуапагъэрэ гулъытэкIэ гъэнщIа а махуэ лъапIэм дэрэжэгъуэ зримыт цIыхубз щыIэу къыщIэкIынкъым. Налшык и Къэрал концерт гъэлъэгъуапIэм и бжэщхьэIум щыщIидзэрт гуапагъэм: абы цIыхубзу кърагъэблэ-гъам удз гъэгъакIэ щахуэупсащ. Епэр бжыгъэншэхэмкIэ гъэщIэрэщIат ар щекIуэкI пэшри. Махуэшхуэ концертыр «Кабардинка» къэрал академическэ ансамблым хъыджэбз къафэкIэ къызэIуихащ.
КIуэкIуэ Юрий цIыхубзхэм яхуэгъэза и хъуэхъум Къэбэрдей-Балъкъэрым и Iэтащхьэм и Администрацэм и УнафэщI Къуэдзокъуэ Мухьэмэд къеджа иужь, хъуэхъу тхыгъэр КъБР-м и ЦIыхубзхэм я зэгухьэныгъэм и унафэщI Къаскъул Аулият иритащ.
Унагъуэ жьэгум и хъумакIуэ, быным я ущиякIуэ, щхьэгъусэр зыгъэпэж, лъэпкъым и пщIэр зыIэт бзылъхугъэм къалэн куэд и пщэ къыдэхуэми, а псори хъарзынэу зэфIегъэкI.
ФIыгъуэу щыIэ псоми я щхьэщ анэм и гуапагъэ, шыпхъум и гулъытэ, анэшхуэм и губзыгъагъэ, щхьэгъусэм и гумащIагъэ къыплъэIэсыныр.
Дахагъэм, хуабагъэм, щабагъэм я щапхъэ бзылъхугъэм хужаIа псалъэ нэхъыфIхэмкIэ, усэ къыхэхахэмкIэ, уэрэд гунэсхэмкIэ пшыхьыр ягъэдэхащ КъБР-м щIыхь зиIэ и артист ЦокIыл Азэмэт, Бэч Азэмэт, Музыкэ театрым и уэрэджыIакIуэхэм, «Кабардинка», «Нал цIыкIу» къэфакIуэ гупхэм, нэгъуэщIхэми. Псом хуэмыдэу къызэхуэсахэм я гуапэ хъуат сабий садым щIэс цIыкIухэм я хъуэхъур.
Щомахуэ Залинэ.
Сурэтхэр Къарей Элинэ трихащ.
